## Pravilnik o lukama nautičkog turizma

### NN 109/1996 (27.12.1996.), Pravilnik o lukama nautičkog turizma

# USTAVNI SUD REPUBLIKE HRVATSKE

Na temelju članka 55. stavka 4. Zakona o turističkoj djelatnosti ("Narodne
novine", broj 8/96.), ministar turizma, donosi

## **PRAVILNIK**

### **O LUKAMA NAUTIČKOG TURIZMA**

I. OPĆE ODREDBE

Članak 1.

Ovim Pravilnikom propisuju se vrste i kategorije luka nautičkog turizma,
minimalni uvjeti koje moraju ispunjavati, kao i način kategorizacije luka
nautičkog turizma.

Članak 2.

Turističke usluge u nautičkom turizmu, pravne ili fizičke osobe iz članka
3. stavka 1. Zakona o turističkoj djelatnosti mogu pružati u lukama nautičkog
turizma koje ispunjavaju uvjete propisane ovim Pravilnikom.

II. VRSTE I KATEGORIJE LUKA NAUTIČKOG TURIZMA

Članak 3.

Luke nautičkog turizma razvrstavaju se u određenu vrstu, a marine i
u odgovarajuću kategoriju.

Članak 4.

Luke nautičkog turizma razvrstavaju se u sljedeće vrste:

- sidrište,

- privezište,

- turistička luka,

- suha marina i

- marina.

Članak 5.

Sidrište je dio vodenog prostora opremljen opremom za privez plovnih
objekata u uvali zaštićenoj od nevremena.

Članak 6.

Privezište je dio obale uređen za pristajanje plovnih objekata.

Članak 7.

Turistička luka je takva luka nautičkog turizma koja pruža uslugu veza
i najpotrebnije usluge za turiste nautičare i njihove plovne objekte, te
za plovne objekte koji prevoze turiste.

Članak 8.

Suha marina je dio kopna na kojem se pruža usluga ostave plovnih objekata.

Članak 9.

Marina je takva luka nautičkog turizma koja pruža usluge veza i čuvanja
plovnih objekata. U marini se mogu pružati i usluge održavanja i servisiranja
plovnih objekata.

Marine se razvrstavaju u četiri kategorije, koje se označavaju odgovarajućim
brojem zvjezdica:

četvrta kategorija - marina s dvije zvjezdice,

treća kategorija - marina s tri zvjezdice,

druga kategorija - marina s četiri zvjezdice,

prva kategorija - marina s pet zvjezdica.

III. MINIMALNI UVJETI KOJE
MORAJU ISPUNJAVATI LUKE NAUTIČKOG TURIZMA

Članak 10.

Luke nautičkog trebaju ispunjavati opće i posebne minimalne uvjete propisane
ovim Pravilnikom.

Članak 11.

Luka nautičkog turizma koja ne ispunjava propisane minimalne uvjete
za pojedinu vrstu luka nautičkog turizma, ne može poslovati pod nazivom
te vrste luka nautičkog turizma.

Članak 12.

Vrsta luke nautičkog turizma određuje se prema vrsti usluga nautičkog
turizma koje se pružaju u luci i prema ispunjavanju propisanih minimalnih
uvjeta.

1. OPĆI MINIMALNI UVJETI

Članak 13.

Opći minimalni uvjeti primjenjuju se na sve vrste luka nautičkog turizma,
ako ovim Pravilnikom nije drukčije određeno.

Članak 14.

Luke nautičkog turizma, u pogledu izgradnje, uređaja i opreme trebaju
ispunjavati uvjete propisane ovim Pravilnikom i drugim propisima.

Članak 15.

Osoblje zaposleno u luci nautičkog turizma treba se prema korisniku
usluga odnositi profesionalno i korektno, te biti čisto i primjereno odjeveno.

Članak 16.

Uređaji i oprema, koji su propisani za pojedinu vrstu luke nautičkog
turizma, trebaju biti stalno u ispravnom i funkcionalnom stanju.

Članak 17.

Pod zahodskom skupinom prema odredbama ovog Pravilnika, smatra se najmanje
jedan zahod za muškarce i jedan zahod za žene, s predprostorom. U predprostoru
treba biti umivaonik i pribor za pranje i sušenje ruku.

Članak 18.

U lukama nautičkog turizma treba se na vidnom mjestu istaknuti oznaka
vrste luke nautičkog turizma u koju su razvrstane.

Članak 19.

Luke nautičkog turizma trebaju imati riješeno odlaganje smeća, otpadnih
tvari i voda, te otpadnih ulja na sanitarno-tehnički i higijenski način
prije odvoženja s lokacije.

Članak 20.

Luke nautičkog turizma, izuzev sidrišta i suhe marine trebaju imati
opremu za siguran privez i označene vezove.

Luke nautičkog turizma, izuzev sidrišta i privezišta trebaju imati protupožarnu
opremu.

Luke nautičkog turizma izuzev sidrišta, privezišta i suhe marine, trebaju
imati:

- izgrađene vezove,

- rasvjetu,

- lučka svjetla i oznake.

2. POSEBNI MINIMALNI UVJETI

Članak 21.

Posebni minimalni uvjeti primjenjuju se na pojedine vrste luka nautičkog
turizma.

*1) Sidrište*

Članak 22.

Sidrište treba imati:

- opremu za privez,

- jedan interventan privez.

*2) Privezište*

Članak 23.

Privezište treba imati izgrađen dio obale za privez plovnih objekata.

*3) Turistička luka*

Članak 24.

Turistička luka treba imati:

- priključak električne struje od 220 V na svakih 20 vezova,

- priključak za zdravstveno ispravnu vodu na svakih 20 vezova,

- trgovinu živežnim namirnicama ne dalje od 500 m,

- najmanje jednu zahodsku skupinu na svakih 50 vezova.

*4) Suha marina*

Članak 25.

Suha marina treba imati:

- ograđeni prostor za čuvanje plovnih objekata koji je osvijetljen i
čuvan 24 sata,

- osiguranu mogućnost spuštanja plovnih objekata u more,

- važeću policu osiguranja za plovne objekte dok se nalaze u marini
od rizika krađa i oštećenja plovnih objekata, te važeću policu osiguranja
za turiste nautičare od rizika ozljeda i smrti dok se nalaze u marini.

*5) Marine*

Članak 26.

Marina više kategorije mora ispunjavati posebne minimalne uvjete propisane
ovim Pravilnikom za marinu niže kategorije, ako koji od tih uvjeta nije
drukčije reguliran za marinu više kategorije.

Članak 27.

U marinama se pored oznake "marina" mora istaknuti oznaka kategorije
marine u koju je marina razvrstana.

Članak 28.

Marina treba imati:

- priključak električne struje od 220 V na svakih 20 vezova,

- priključak za zdravstveno ispravnu vodu na svakih 20 vezova,

- trgovinu živežnim namirnicama ne dalje od 500 m,

- najmanje jednu zahodsku skupinu i tuš s toplom vodom na svakih 50
vezova,

- VHF pomorsku radio-stanicu,

- opremu ili pribor za pružanje prve pomoći,

- dnevni meteorološki izvještaj,

- radnu brodicu,

- spust za prikolice,

- čuvarsku službu 0-24 sata,

- telefon za javnu upotrebu,

- plan intervencije za slučaj požara,

- mjenjačnicu,

- recepcijsku službu,

- važeću policu osiguranja za plovne objekte dok se nalaze u marini
od rizika krađa i oštećenja plovnih objekata, te važeću policu osiguranja
za turiste nautičare od rizika ozljeda i smrti dok se nalaze u marini.

Osim uvjeta iz stavka 1. ovog članka, marina treba osigurati mogućnost
parkiranja automobila za najmanje 50% od broja vezova (osim područja koja
nemaju promet automobila).

U marini treba se osigurati i mogućnost organiziranja službe čišćenja
plovnih objekata.

Marina, u kojoj se pružaju i usluge održavanja i servisiranja plovila,
treba imati: prostor za odlaganje plovnih objekata na kopnu, uređaj za
dizanje plovnih objekata od najmanje 50 KN, te osigurnu mogućnost korištenja
servisa za popravak i održavanje plovnih objekata i motora.

**a) Marina s dvije zvijezdice**

Članak 29.

Luka nautičkog turizma koja, osim općih minimalnih tehničkih uvjeta
ispunjava i posebne minimalne uvjete iz članka 28. ovoga Pravilnika, razvrstava
se kao marina kategorije s dvije zvjezdice, ako ne ispunjava posebne minimalne
uvjete za višu kategoriju marine.

**b) Marina sa tri zvjezdice**

Članak 30.

(1) Marina s tri zvjezdice, treba imati:

- priključak električne struje od 220 V na svakih 10 vezova,

- opremu za sprečavanje širenja zagađenja mora koja obuhvaća: manju
brodicu dužine do 4 metra na motorni pogon za dnevno sakupljanje krutog
plivajućeg otpada u akvatoriju marine, a koja se može koristiti i za postavljanje
plivajućih brana; plivajuću zaštitnu branu najmanje 50 metara da se može
ograditi lokalno zagađenje; najmanje 200 litara disperzanata treće generacije
(biorazgradljivog); prenosnu prskalicu od 10 litara za aplikaciju disperzanata,
za čišćenje uljnih filtera; najmanje 200 litara adsorbensa za čišćenje
obale i mora od eventualnih manjih izljeva ugljikovodika; adekvatne spremnike
za prikupljanje krutih tvari (kontejnere) i spremnike za prikupljanje otpadnih
ulja i drugih ugljikovodika (bačve) kapaciteta najmanje 2 m3 odnosno 200
litara; plan intervencija za slučaj iznenadnog onečišćenja akvatorija marine
s planom marine, ucrtanim mjestima za smještaj sredstava za čišćenje, te
orgnaizacijskom shemom postupanja u slučaju onečišćenja,

- telefax usluge.

Pored navedenog, marina treba organizirati opskrbu živežnih namirnica
za plovne objekte, te osigurati prodaju tehničke robe.

Marina iz stavka 1. ovoga članka, u kojoj se pružaju i usluge održavanja
i servisiranja plovnih objekata, treba imati u marini: uređaj za dizanje
plovnih objekata od najmanje 100 KN i opremu za premještaj plovila od 100
KN.

**c) Marina s četiri zvjezdice**

Članak 31.

Marina s četiri zvjezdice treba imati:

- priključak za zdravstveno ispravnu vodu na svakih 10 vezova,

- priključak električne struje od 220 V na svakih 5 vezova,

- skladište opreme plovila za najmanje 5% od broja vezova,

- najmanje jednu zahodsku skupinu s tušom i toplom vodom na svakih 40
vezova,

- restoran u marini.

Osim uvjeta iz stavka 1. ovoga članka, marina treba osigurati mogućnost
korištenja: skladišta za spremanje carinske robe, mogućnost iznajmljivanja
jahti, prodaju nautičke opreme, te praonicu rublja.

Marina iz stavka 1. ovoga članka, u kojoj se pružaju i usluge održavanja
i servisiranja plovnih objekata, treba imati u marini: uređaj za dizanje
plovnih objekata od najmanje 200 KN i opremu za premještaj plovnih objekata
od najmanje 200 KN.

**d) Marina s pet zvjezdica**

Članak 32.

Marina s pet zvjezdica treba imati:

- izgrađenih najmanje 300 vezova,

- priključak struje od 220 V na svaka tri veza,

- priključak za zdravstveno ispravnu vodu na svaka 3 veza,

- protupožarnu brodicu,

- najmanje jednu zahodsku skupinu s tušom i toplom vodom na svakih 30
vezova,

- ambulantnu službu s priručnom ljekarnom na udaljenosti od najviše
5 km,

- meteorološke izvještaje dva puta dnevno,

- benzinsku crpku ne dalje od 3 nm,

- prodaju novina i suvenira,

- osoblje koje je uniformirano.

Osim uvjeta iz stavka 1. ovoga članka, marina treba osigurati mogućnost
korištenja službe prodaje i posredovanja kod prodaje plovnih objekata i
opreme, te mogućnost korištenja: frizersko-brijačkog salona ne dalje od
2 km, terena za šport i rekreaciju ne dalje od 2 km, putničke agencije
ne dalje od 2 km, jaht-kluba s odgovarajućim prostorijama, aerodrom ili
heliodrom na udaljenosti od 50 km, te ledomate za opskrbu plovnih objekata
ledom.

Marina iz stavka 1. ovoga članka, u kojoj se pružaju i usluge održavanja
i servisiranja plovnih objekata treba imati u marini: uređaj za dizanje
plovnih objekata do 500 KN, opremu za premještanje plovnih objekata do
500 KN, te osiguranu mogućnost korištenja servisne radionice s ovlaštenim
servisima.

IV. UTVRĐIVANJE MINIMALNIH UVJETA I NAČIN KATEGORIZACIJE LUKA
NAUTIČKOG TURIZMA

Članak 33.

Postupak kojim se utvrđuje da li su ispunjeni minimalni uvjeti za: sidrište,
privezište, turističku luku i suhu marinu provodi povjerenstvo županijskog
ureda odnosno ureda Grada Zagreba nadležnog za poslove turizma prema mjestu
sjedišta luke nautičkog turizma (u daljnjem tekstu: nadležni ured), koje
se sastoji od najmanje tri člana, a imenuje ga pročelnik nadležnog ureda.

Povjerenstvo iz stavka 1. ovoga članka čine stručni djelatnici nadležnog
ureda.

Članak 34.

Postupak kojim se utvrđuje ispunjavanje minimalnih uvjeta i uvjeta za
kategoriju marina provodi povjerenstvo Ministarstva turizma, koje se sastoji
od najmanje tri člana, a imenuje ga ministar turizma.

Povjerenstvo iz stavka 1. ovoga članka čine stručni djelatnici Ministarstva
turizma, te po potrebi iz drugih stručnih, gospodarskih i znanstvenih područja.

Članak 35.

Podnositelj zahtjeva snosi troškove postupka iz članka 33. i 34. ovoga
Pravilnika, koje čine: dnevnice, troškovi prijevoza i naknada za rad članovima
povjerenstva.

Članu povjerenstva dnevno pripada naknada za rad u vrijednosti dvostrukog
iznosa dnevnice.

V. PRIJELAZNE I ZAVRŠNE
ODREDBE

Članak 36.

Postojeće luke nautičkog turizma moraju se uskladiti s odredbama ovoga
Pravilnika u roku od jedne godine od dana početka njegove primjene.

Članak 37.

Danom početka primjene ovoga Pravilnika prestaje važiti Pravilnik o
vrstama i kategorijama luka nautičkog turizma i o minimalnim tehničkim
uvjetima koje moraju ispunjavati organizacije za pružanje usluga za potrebe
nautičkog turizma ("Narodne novine", broj 24/90.).

Članak 38.

Dok se ne usuglase s odredbama ovoga Pravilnika na postojeće luke nautičkog
turizma primjenjivat će se odredbe Pravilnika o vrstama i kategorijama
luka nautičkog turizma i o minimalnim tehničkim uvjetima koje moraju ispunjavati
organizacije za pružanje usluga za potrebe nautičkog turizma.

Članak 39.

Ovaj Pravilnik stupa na snagu danom objave u "Narodnim novinama", a
primjenjivat će se od 1. siječnja 1997. godine.

Klasa: 011-01/96-01/18
Urbroj: 529-02/96-05
Zagreb, 16. prosinca 1996.

Ministar
**mr. Niko Bulić,** v. r.

---

**2151**

Na temelju članka 54. stavka 2. Zakona o turističkoj djelatnosti ("Narodne
novine", 8/96.), ministar turizma, donosi

**PRAVILNIK**

**O TURISTIČKIM USLUGAMA U NAUTIČKOM TURIZMU KOJE MOŽE PRUŽATI
GRAĐANIN**

I. OPĆA ODREDBA

Članak 1.

Ovim Pravilnikom pripisuju se turističke usluge u nautičkom turizmu
koje može pružati građanin, te uvjeti i način na koji se mogu pružati.

II. USLUGE U NAUTIČKOM
TURIZMU

Članak 2.

U nautičkom turizmu, građanin može pružati usluge iznajmljivanja plovnog
objekta za odmor i rekreaciju te usluge skipera na brodici.

Za pružanje usluga iz stavka 1. ovoga članka, građanin je dužan pribaviti
odobrenje iz članka 57. Zakona o turističkoj djelatnosti.

Članak 3.

Za pružanje usluge skipera na brodici građanin mora imati svjedodžbu
o osposobljenosti za službu mornara motorista i pomorskog radiotelefonista
s ograničenom ovlasti, odnosno GMDSS operatora s ograničenom ovlasti.

Članak 4.

Građanin može pružati uslugu iznajmljivanja jednog plovnog objekta kojeg
je vlasnik ili nositelj prava korištenja, a čija duljina nije veća od 12
m i bruto tonaža veća od 15 ili je ovlašten prevoziti do najviše 12 putnika.

Članak 5.

Građanin koji pruža turističke usluge u nautičkom turizmu, dužan je:

1. vidno istaknuti cijene usluga koje nudi i pridržavati se istaknutih
cijena,

2. za svaku izvršenu usluge, korisniku izdati račun s brojem kojim se
potvrđuje primitak uplate i čuvati kopiju računa najmanje godinu dana od
dana njegovog izdavanja.

III. ZAVRŠNA ODREDBA

Članak 6.

Ovaj Pravilnik stupa na snagu danom objave u "Narodnim novinama", a
primjenjivat će se od 1. siječnja 1997. godine.

Klasa: 011-01/96-01/32
Urbroj: 529-02/96-01
Zagreb, 16. prosinca 1996.

Ministar
**mr. Niko Bulić,** v. r.

---

**USTAVNI SUD REPUBLIKE HRVATSKE**

**2153**

Ustavni sud Republike Hrvaske u Vijeću sastavljenom od suca Mladena
Žuvele kao predsjedavajućeg, te sudaca mr. Vojislava Kučekovića i Ivana
Marijana Severinca, kao članova Vijeća, u pravnoj stvari D. T. iz B. M.,
sada privremeno na adresi O., radi zaštite ustavnih prava, na sjednici
održanoj dana 11. prosinca 1996. godine, donio je sljedeće

**RJEŠENJE**

1. Ustavna tužba se odbacuje.

2. Ovo rješenje objaviti će se u "Narodnim novinama"

Obrazloženje

D. T., zastupan po punomoćniku mr. L. M., odvjetniku iz O., podnio je
ovom sudu ustavnu tužbu povodom presuda Općinskog suda u O. broj: P-1212/94-7
od 10. listopada 1994. i Županijskog suda u O. broj: Gž-2418/93-3 od 15.
prosinca 1994. radi zaštite ustavnih prava iz članka 5. stavak 2, 18, 19,
26. i 46. Ustava Republike Hrvatske.

Ustavna tužba nije pravodobna.

Prema članku 28. Ustavnog zakona o Ustavnom sudu Republike Hrvatske
("Narodne novine", broj 13/91), svatko može podnijeti Ustavnom sudu ustavnu
tužbu ako smatra da mu je odlukom sudbene, upravne vlasti ili drugih tijela
koja imaju javne ovlasti povrijeđeno jedno od Ustavom utvrđenih sloboda
i prava čovjeka i građanina.

Međutim, podnošenje ustavne tužbe vezano je za rok, te se po članku
29. u svezi s člankom 28. stavak 2. i 3. citiranog zakona može podnijeti
u roku od mjesec dana od dana primitka odluke kojom je iscrpljen dopušteni
pravni put. Prema citiranom stavku 3. u stvarima u kojima je dopuštena
revizija, pravni put je iscrpljen nakon što je odlučeno o tom pravnom sredstvu.

Prema članku 382. stavak 2. i 3. Zakona o parničnom postupku ("Narodne
novine", broj 53/91 i 9/92) revizija nije dopuštena u imovinsko pravnim
sporovima, ako vrijednost predmeta spora pobijanog dijela, kao i vrijednost
predmeta spora ne prelazi 3.000,00 kuna.

U konkretnom slučaju vrijednost predmeta spora iznosi samo 2.597,00
kuna, pa shodno citiranim odredbama Zakona o parničnom postupku revizija
u navedenom predmetu nije bila dopuštena, pa je dopušteni pravni put bio
iscrpljen donošenjem drugostupanjske presude.

Osporenu presudu Županijskog suda u O., kojom je iscrpljen dopušteni
pravni put podnositelj ustavne tužbe je primio 4. siječnja 1995. godine,
a od kojeg datuma mu je počeo teći rok za podnošenje ustavne tužbe.

Pogrešno podnositelj ustavne tužbe smatra da je dopušteni pravni put
iscrpljen tek rješenjem Vrhovnog suda Republike Hrvatske broj: Rev 3613/95-2
od 8. veljače 1996. godine, a kojim rješenjem je odbijena revizija podnositelja
ustavne tužbe izjavljena protiv drugostupanjskog rješenja Županijskog suda
u O. broj: Gž-363/95 od 30. ožujka 1995. godine, a kojim je potvrđeno prvostupanjsko
rješenje Općinskog suda u O. broj: P-1212/94 od 31. siječnja 1995. godine,
da revizija u spornom predmetu nije dopuštena.

Budući da je ustavna tužba podnesena tek 6. lipnja 1996. godine, dakle
van roka od mjesec dana od dana primitka odluke kojom je iscrpljen dopušteni
pravni put, Sud je u skladu s člankom 58. Poslovnika Ustavnog suda Republike
Hrvatske ("Narodne novine", broj 29/94) ustavnu tužbu odbacio kao nepravodobnu.

Objava rješenja temelji se na odredbi članka 20. stavak 1. Ustavnog
zakona o Ustavnom sudu Republike Hrvatske.

Broj: U-III-352/1996
Zagreb, 11. prosinca 1996.

USTAVNI SUD REPUBLIKE HRVATSKE

Predsjedavajući sudac
**Mladen Žuvela,** v. r.

Pravilnik, NN 109/1996-2150
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)